Clemens episcopus .... dilectis filiis magistro et prioribus universis ac eorum vices gerentibus ordinis fratrum Predicatorum, salutem .... Celestis amor patrie mentes vestras sic alexisse (sic) perspicitur, ut quia hoc solum delectationem vobis tribuat, quod divine voluntati sit placitum, et salutem proferat animarum. Procedit ex hoc quod nos, vestris piis petitionibus favorem largiri benivolum delectantes, maxime cum ex apostolici cura teneamur officii circa religionis augmentum attenti et vigiles inveniri, vobis auctoritate presentium indulgemus, ut volentibus vestro aggregari collegio, qui suspensionis aut interdicti vel excommunicationum sententiis a jure vel judice promulgatis generaliter sunt ligati, absolutionis beneficium observata forma canonica impertiri et ipsos in fratres recipere ac eos se talibus in seculo fuisse sententiis innodatos, secundum formam ipsam valeatis absolvere et cum irregularibus dispensare, si forsan talibus innodatis sententiis vel in locis, ecclesiastico interdicto suppositis, divina presumpserunt officia [Fol. 38 v°] celebrare, vel ordines receperunt, ita tamen quod si aliqui ex eisdem hujusmodi sententiis, propter debitum, sunt adstricti, satisfaciant ut tenentur. Ceterum vestra discretio caute provideat, ut apostolice sedis, legatorum ipsius et ordinariorum locorum in absolutionibus hujusmodi scandalum evitetur. Nulli ergo .... si quis autem ..... Datum Perusii, X kalendas julii, pontificatus nostri. anno primo.